Četrta križarska vojna leta 1204 se je pokazala kot velika sramota za krščansko Evropo, saj se je namesto pohoda proti muslimanom sprevrgla v napad na bizantinsko prestolnico, njeno izropanje in ustanovitev več križarskih držav. Kristjani v Sveti deželi so bili še naprej prepuščeni sami sebi. Četudi je bil Jeruzalem izgubljen že leta 1189, se je skladno z določili mirovnega sporazuma iz Jafe ustanovila križarska država na ozkem pasu sredozemske obale od Bejruta do Jafe. Vanjo so spadala mesta Tir, Haifa, Cezareja, Arsuf, Jafa, Lida in Ramla. Saladinov naslednik Malik el Adil je bil pristaš miru in sodelovanja s kristjani. Z jeruzalemskim kraljem Ivanom Brienskim je leta 1214 sklenil mirovni sporazum, ki ga je leta 1217 zrušil Andrej II. Ogrski.